
I. Misija osnovnog obrazovanja u RS:

Osnovno obrazovanje je temelj za realizaciju osnove misije celokupnog sistema obrazovanja: da dobro i kvalitetno obrazuje sve svoje građane. Osnovno obrazovanje ima funkciju da bazično opismeni učenike iz svih oblasti, da osposobljava mlade za dalje školovanje i da im razvija znanja, umenja, stavove i vrednosti koji su važni i potrebni za život u savremenom svetu.

II. Vizija potrebnog i ostvarivog stanja osnovnog obrazovanja u RS 2020:

Glavna vizija u RS 2020: Svi dečaci i devojčice zakonskog školskog uzrasta, bez obzira na socio-ekonomske, zdravstvene, regionalne, nacionalne, jezičke, etničke, verske i druge karakteristike, obuhvaćeni su efikasnim osnovnim obrazovanjem iz koga je osipanje manje od 5%, a ono predstavlja dobru i  podsticajnu nišu za razvoj dece u kojoj učenici ovladavaju kvalitetnim znanjima i umenjima i razvijaju bazičnu pismenost iz svih oblasti koje se uče u osnovnoj školi, tako da ta znanja mogu međusobno povezivati  i primenljivati u daljem školovanju i u svakodnevnom životu. 
Obeležja, parametri po kojima se ocenjuje stanje u osnovom obrazovanju:

I. Dostupnost i pravednost osnovnog obrazovanja 
1. obuhvat dece osnovnim obrazovanjem, sa posebnim osvrtom na osetljive grupe;
2. osipanje dece iz osnovne škole;
3. mreža škola (broj i geografska distribucija): broj škola, tip škola (male škole, isturena kombinovana odeljenja, podeljene škole, velike gradske škole), njihova geografska distribucija i dostupnost različitim kategorijama dece;

4. optimalizacija mreže škola, tj. usklađivanje mreže sa realnim ekonomskim, demografskim, kulturnim i socijalnim promenama koje se dešavaju u zemlji;

II. Kvalitet osnovnog obrazovanja 
1. kvalitet uslova (zgrada/e, sala, dvorište, infrastruktura: struja, voda, grejanje, mokri čvorovi, nameštaj, oprema, didaktička sredstva);

2. kvalitet procesa nastave/učenja:
a. školski plan i program
i. nastavne školske delatnosti
ii. vannastavne školske delatnosti 
(i međusobni odnos nastavnih i vannastavnih delatnosti)

b. metode nastave/učenja

c. kvalitet nastavnog kadra (selekcija, inicijalno obrazovanje i usavršavanje, profesionalna promocija, zvanja)

3. kvalitet rezultata, efekata
a. učenička postignuća (vaspitno-obrazovna, ishodi, standardi znanja za osnovno obrazovanje)
III. Razvoj škole kao institucije
1. identitet škole  

2. školska klima (etos škole, međusobni odnosi unutar škole, saradnja među kolegama nastavnicima, saradnja sa učenicima i roditeljima)

3. nivo i vrsta autonomije škole
4. saradnja škole sa lokalnom zajednicom

IV. Veza osnovnog obrazovanja sa drugim obrazovnim podsistemima (predškolskim, srednjom školom i visokim – nastavnički fakulteti)
III. Ocena tekućeg stanja sistema osnovnog obrazovanja

Tekuće stanje: 
Opšta ocena
Sistem osnovnog obrazovanja ne ispunjava svoju osnovnu misiju, što se vidi na osnovu dva osnovna pokazatelja:
(1) nepotpuni obuhvat dece osnovnim obrazovanjem i visoka stopa osipanja (posle 50 godina od donošenja zakona o obaveznom OO za sve građane, visok procenat onih koji uopšte nemaju  ili nemaju potpunu osnovnu školu - 22.4%, Popis, 2002, RZS; ne obuhvataju se sva deca obaveznim osnovnim obrazovanjem, ne ulaze u OŠ i visoka stopa osipanja, posebno dce iz osetljivih grupa – prema ekspertskim analizama i procenama osnovnu školu završava oko 85% generacije); i 
(2) neefikasnost osnovnog obrazovanja (nacionalne i međunarodne analize efekata osnovnog obrazovanja ukazuju na nedovoljno visok nivo znanja i umenja, nerazvijene nužne kompetencije za dalje školovanje i svakodnevni život i nisku učeničku motivaciju za učenje i intelektualni rad). 
Tekuće stanje osnovnog obrazovanja:
· Nedovoljan obuhvat i veliko osipanje iz OŠ. Škola nije jednako dostupna deci iz osetljivih kategorija (npr. deca sa smetnjama i teškoćama u razvoju, deca iz siromašnih, posebno seoskih porodica i romska deca se manje upisuju u osnovnu školu i više ih se osipa tokom osnovne škole, posebno na prelazu u peti razred) što ukazuje na probleme pravednosti u obrazovanju, na izvor za generisanje socijalne ekskluzije, a sa njom i većih socijalnih davanja, jer je manje osposobljavanje osetljivih grupa za zapošljavanje i brigu o sebi i svojim porodicama. Nemamo istraživanje osipanja dece u RS (u kojim kategorijama dece je najveće, kakva je regionalna slika osipanja, koji su glavni razlozi napuštanja škole) koje bi bilo pouzdana osnova za planiranje mera za njegovo smanjivanje.
· Mreža škola koja nije prilagođavana društvenim promenama koje su se dešavale u sredini. Od prethodne države (Jugoslavije) nasledili smo dobru mrežu osnovnih škola. Oko 60% mesta preko 100 stanovnika u RS ima školu. Međutim, sa brojnim društvenim promenama nije se vršilo i prilagođavanje školske mreže. Zbog potrebe za ekonomskom racionalnošću i efikasnošću umesto pažljive optimalizacije mreže škola (v. Ivić. Bogojević i Karapandža, 2003; Ivić, 2010) uz puno učestvovanje lokalne sredine, krenulo se sa racionalizacijom mreže škola (ministar prof. G.Knežević 2002. godine potpisao takav dokument sa WB).  Racionalizacija mreže škola može dovesti do dodatnog ugrožavanja pravednosti osnovnog obrazovanja i može negativno uticati na njegovu, i ovako slabu, pedagošku efikasnost.
· Neadekvatan i nedovoljno dobar kvalitet znanja i umenja koje deca stiču u OŠ. Učenici izlaze iz osnovne škole bez razvijenih bazičnih kompetencija koje je trebalo da razviju i koje su im potrebne i važne za nastavak školovanja (Havelka i sar., 1990;  Ivić i sar., 2001; Pavlović-Babić i Baucal, 2007; Đurić, 2010; TIMSS analize, IPI...) i Pošto se izgubila kulturna uloga škole i nije dobar položaj i uloga umetničkih sadržaja u OŠ, kroz osnovno obrazovanje učenici ne razviju bazične kulturne potrebe i navike koje su važne za svakog građanina u savremenom životu i privatno i profesionalno (Cvjetičanin, 2010; Mrđa, 2011).
· Neadekvatna obučenost nastavnika za savremeni koncept učenja/nastave i realizaciju postavljenih ciljeva i standarda. Iako je novim Zakonom o osnovama vaspitanja i obrazovanja u RS svtoren okvir za razvoj i postepenu primenu novog koncepta profesionalnog razvoja nastavnika, još uvek dominira stari koncept obrazovanja nastavnika, postoje problemi sa psihološko-pedagoško-metodičkom obukom na nastavničkim fakultetima, koncepcija i realizacija programa usavršavanja je neadekvatna (Pešikan, Antić i Marinković, 2010), sistem polaganja stručnih ispita je gori nego što je bio (sa nastavničkih fakulteta premešteno je hospitovanje i polaganje stručnog ispita u nadležnost Zavoda za unapređivanje obrazovanja i vaspitanja, gde je angažovan manji broj kompetentnih stručnjaka i niži kvalifikacioni nivo za ocenu psihološko-pedagoške obučenosti).
· Zapostavljena vaspitna uloga škole. Svoju vaspitnu ulogu škola sprovodi kroz način obrazovanja svojih učenika i kroz posebne aktivnosti i sadržaje čija je svrha da vaspitavaju učenike. Sam proces obrazovanja deluje vaspitno, pa ako je nastava dominantno predavačka, ocenjuje se reprodukcija sa razumevanjem naučenog, ocene su nediskriminativne, sa malom valjanošću i pouzdanošću, škola okrenuta ka usko kognitivnom aspektu a ne celovitom razvoju ličnosti učenika, niska motivacija učenika za učenje i intelektualni rad, nema participacije učenika u procesu nastave/učenja, ne obraća se pažnja na čitav set važnih ciljeva, onda je jasno da takav model u najboljem slučaju može formirati osobu sa dobrim poznavanjem činjenica, ali nesamostalnu, nesposobnu za primenu znanja, saradnju sa drugima, neobučenu za timski rad, za preuzimanje odgovornosti, donošenje odluka, prepoznavanje i pristupanje rešavanju problema, itd. Dodajmo tome i činjenicu da su škole izgubile svoj identitet, svoj prepoznatljiv profil, da u školama vlada generalno loša atmosfera (loša opšta klima, često loši međuljudski odnosi unutar nastavničkog kolektiva, između učenika, učenika i nastavnika, nastavnika i uprave škole, prisutno nasilje u školama (Popadić, 2009), malu autonomiju i škole i svih učesnika u školskom životu, pad etičkih standarda (kašnjenje nastavnika na časove, nedržanje velikog broja časova ili skraćivanje nastave, svođenje posla nastavnika na držanje časova i ništa mimo toga, ogroman broj izostanaka učenika iz škole, manjak regula kojima se definiše ponašanje svih aktera u školi), nizak osećaj školske pripadnosti kod učenika). Vannastavne delatnosti su po školama siromašne, negde skoro i ne postoje, nema planskih, osmišljenih kulturno-zabavnih, obrazovnih, sportskih, ekoloških aktivnosti na ekskurzijama, nastavi u prirodi ili rekreativnoj nastavi koje su u formi izbornih aktivnosti uklopljene u ambijent i lokalne specifičnosti mesta gde deca borave.
· Način ocenjivanja rada škole, nastavnika i učenika. Način ocenjivanja ne razlikuje one (škole i nastavnike) koji rade savesno, predano i dobro i postižu rezultate sa svojim učenicima od onih koji otaljavaju svoj posao. Učeničke ocene su nediskriminativne i neobjektivne, a način ocenjivanja primeren samo ocenjivanju uspešnosti reprodukcije gradiva.
· Mnogo problema sa obrazovnom statistikom. Problemi su višestruki (Pešikan, 2011), od problema kvaliteta prikupljenih podataka, preko izbora metodologije koja se primenjuje, do manjka koordinacije između različitih institucija koje prikupljaju podatke u zemlji i neusaglašenosti sa evropskim načinima vođenja obrazovne statistike  (UOE, 2010).
· Izolovanost (zatvorenost u sebe) škole. Škole su odvojene od drugih obrazovnih, kulturnih i naučnih institucija (zatvorene u sebe) i odvojene od lokalne sredine u kojoj rade (ne postoji uzajamna saradnja sa lokalnom sredinom, često nisu kulturni agensi u svojoj sredini). Škole ne koriste lokalne resurse koji se mogu koristiti u vaspitno-obrazovne svrhe, sa izolovanošću škole ni mladi nemaju prilike da osmišljeno i planski učestvuju u životu vlastite zajednice i kroz to bolje shvataju sredinu u kojoj žive, razvijaju participaciju, svest o društvenoj odgovornosti građana, solidarnost, različite socijalne kompetencije i zdrave stilove života.
· Neredovo praćenje indikatora za međunarodne programe  čiji smo potpisnici kao država (Education for All, Milenijumski ciljevi razvoja). Iako se rade pregledi i analize za međunarodne izveštaje, nacionalni izveštaji često nisu redovni (npr. urađene su analize za Milenijumske ciljeve razvoja za 2006. i 2007. ali ne i dalje), a i ti dokumenti kao da nisu obavezujući. 
Glavni problemi koje bi trebalo rešavati

1. Značajno povećati obuhvat dece osnovnim obrazovanjem, posebno dece iz osetljivih kategorija.
2. Veliko je  osipanje dece iz OO, posebno dece iz osetljivih kategorija.

3. Nisu razvijene preventivne mere i mehanizmi podrške deci iz osetljivih kategorija da bi se sprečilo njihovo napuštanje škole. 

4. Mreža škola nije usaglašavana sa društvenim promenama u zemlji. Krenulo se u MPS sa nekoordinisanim paralelnim aktivnostima koje su bliže konceptu racionalizacije nego optimalizacije mreže škola.
5. Nizak kvalitet znanja i umenja koje stiču učenici u osnovnoj školi, što je pokazatelj nedovoljne efikasnosti obrazovnog sistema, ali je problem i za ekonomski razvoj zemlje (postoji pozitivna korelacija između visokih obrazovnih postignuća, posebno iz prirodnih nauka i stepena ekonomske razvijenosti zemlje).
6. Nedovoljno su razvijene kompetencije nastavnog kadra za primenu modernog koncepta nastave/učenja i uvođenje nastavnih inovacija.
7. Neadekvatan i neinformativan način ocenjivanja rada škole, nastavnika i učenika.
8. Zanemareno i nedovoljno razvijeno vaspitno delovanje škole.
9. Nedovoljno dobri uslovi u školama, posebno u seoskim, malim školama i isturenim odeljenjima (od kvaliteta prostora, učila, instruktivnih materijala, didaktičkih sredstava).
10. Škole ne predstavljaju bezbednu kvalitetnu i podsticajnu nišu za razvoj učenika, učenici ne vole školu.
11. Škole nemaju razvijen prepoznatljiv vlastiti identitet.
12. Izolovanost škola od lokalne sredine, od drugih obrazovnih i ostalih istitucija.
SWOT analiza stanja u osnovnom obrazovanju u Srbiji

	PREDNOSTI:
	SLABOSTI:

	Dostupnost i pravednost osnovnog obrazovanja 

· Postoji zakonom i Ustavom obavezno besplatno osnovno obrazovanje za sve od 1958. godine
· Srbija ima izgrađenu obrazovnu infrastrukturu za osnovno obrazovanje: školski prostor, mrežu obrazovnih institucija i nastavni kadar. Mreža četvorogodišnjih škola je veoma razvijena, u svim opštinama ima dovoljno potpunih osmogodišnjih škola i ako bi se u pojedinim opštinama rešio problem prevoza učenika bila bi obezbeđena osnovna infrastruktura za široku dostupnost  obaveznog osnovnog obrazovanja svoj deci 

· Izgrađena mreža škola, oko 60% mesta sa preko 100 stanovnika ima osnovnu školu 
· Obuhvat dece je prema zvaničnim podacima 94-98%, ali prema ekspertskim procenama je manji (oko 85%)

· Započete analize i aktivnosti oko racionalizacije/optimalizacije mreže škola u MPS

· Broj učenika u odeljenju i broj učenika po nastavniku u Srbiji je isto kao i u drugim evropskim zemljama, čak ima neznatno veći broj učenika u odeljenju i veći broj učenika po nastavniku.
Kvalitet i efikasnost osnovnog obrazovanja
· Mnoge škole rekonstruisane i popravljene (npr. sredstvima Evropske banke za razvoj i drugih organizacija)
· Neki školski objekti su  reprezentativni spomenici kulture 
· Nabavljeni računari za skoro sve škole u RS (nekadašnje Ministartvo za telekomunikacije i razvoj informatičkog društva)
· Najviše novina za unapređivanje kvaliteta obrazovanja sprovedeno u osnovnoj školi
· Velika zainteresovanost roditelja/staratelja za rešavanje pitanja osnovnog obrazovanja
· Kvalitetan sadržaj  nastavnih planova i programa, sve ključne naučne i umetničke discipline su predstavljene
· Pedagoško-psihološka služba postoji u većini škola, što je važan mehanizam za unapređivanje kvaliteta procesa nastave/učenja
· Pokrenuto je istraživanje osipanja dece u RS (realizator Strategic marketing)

· Usvojeni standardi učeničkih postignuća za kraj prvog ciklusa i kraj osnovnog obrazovanja
· Nastavni kadar je odgovarajuće kvalifikacione strukture 
· Uglavnom je dovoljan broj nastavnika po školama 
· Usvojeni standardi nastavničkih kompetencija
· Postoji organizovano školovanje nastavnika na fakultetu (učiteljski i nastavnički fakulteti)
· Ustanovljena su zakonska rešenja za napredovanje u karijeri nastavnika
· U prethodnoj deceniji mnogi vaspitno-obrazovni programi za unapređivanje nastave u OŠ razvijeni i proveravani (nosioci su bili NVO i različite međunarodne organizacije: UNICEF, Save the Children, SDC, WB itd)
· Mnogi nastavnici prošli edukaciju iz programa usavršavanja (npr. oko 25% nastavnika u RS prošlo bazičnu obuku programa Aktivno učenje)
· Postoje udžbenici za sve predmete, za mnoge i alternativni (posebno za niže razrede OŠ)
· Uvedeni su besplatni udžbenici za učenike nižih razreda OŠ
· Donesen Zakon o udžbenicima
· Ukinut monopol na izdavanje udžbenika, otvaranje tržišta je prilika da se u konkurenciji naprave kvalitetni i dobri udžbenici
· Usvojeni su standardi kvaliteta udžbenika
· Uspostavljen je zakonski okvir i institucionalna struktura za postepeno, (evolutivno) unošenje promena u osnovno obrazovanje
· Razvija se jedinstven informacioni sistem (EIS, kredit WB), urađena analiza problema u obrazovnoj statistici u zemlji (DILS, Pešikan, 2011)
· Doneta važna nacionalna dokumenta koja imaju za cilj da se kontinuirano unapređuje stanje u OO (Nacionalni plan akcija za decu, 2004; Strategija smanjenja siromaštva, 2000; Milenijumski ciljevi razvoja, 2005; Jedinstveni plan akcija za unapređivanje obrazovanja Roma, 2005; Analize uticaja donetih politika, 2007; DILS analize, 2011, brojne strategije, v. Spisak korišćenih dokumenata i materijala u izradi ove strategije)
· Država Srbija je potpisala učestvovanje u međunarodnim programima koji su važni za podizanje kvaliteta osnovnog obrazovanja (Obrazovanje za sve, UNESKO; Konvencija o pravima deteta; Poslovne politike i dečja prava, UNICEF; Milenijumski ciljevi razvoja; Dekada Roma;... itd)
· RZS je nacionalna referentna institucija gde se sistematski vode podaci o osnovnom obrazovanju. Oni postepeno prelaze na evropsku metodologiju definisanja i praćenja indikatora obrazovanja (Eurostat)
· Razvijeni modeli za optimalizaciju mreže škola u skladu sa lokalnim specifičnim okolnostima (Ivić,I., Bogojević,A. & Karapandža,R.: Optimalizacija mreže škola u RS, Obrazovni forum i UNICEF, Bgd, 2003; Optimalizacija mreže škola u opštini Sjenica, elaborat projekta, Obrazovni forum, Bgd, 2004)
· Razvijanje podsticajne sredine za obrazovanje i razvoj učenika kroz različite projekte koji nisu usko obrazovni (npr. Seoski obrazovni turizam, program u okviru međunarodnog projekta Održivi turizam u funkciji razvoja sela, Ministarstvo ekonomije i regionalnog razvoja i UNICEF; Škola po meri deteta, UNICEF; Lokalni planovi akcija za decu i Participacija dece i mladih, UNICEF;... )
· Pokrenuto pitanje seoskog školstva i obrazovanja na selu (NPS razmatrao ovo pitanje i uvrstio ga u svoj plan rada; Odbor za obrazovanje SANU organizovao skup na tu temu sa međunarodnim učešćem; organizovano udruženje seoskih učitelja u okviru Društva učitelja Srbije; razvijen program Aktivno učenje u malim školama i kombinovanim odeljenjima kao pomoć učiteljima koji rade u tim uslovima; razvijen koncept koncepta seoske škole kao multifunkcionalnog centra razvoja lokalne zajednice)
· Usvojeni su na NPS indikatori za praćenje stanja u obrazovanju
Veza osnovnog obrazovanja sa drugim obrazovnim podsistemima

· Uveden obavezni pripremni predškolski program kao priprema dece za osnovno obrazovanje. U sredinama gde nema predškolskih ustanova program s erealizuje u prostorijama osnovne škole

· Neke od škola sarađuju sa nastavničkim fakultetima, služe im kao vežbaonice, održavaju se hospitovanja i sl.

· Uključivanje osnovnih škola, infrastrukturno i kadrovski u realizaciju projekata za obrazovanje odraslih (npr. projekat Druga šansa, MPS, 2011)

· Uvedena inkluzija u OŠ u RS 

· Sistemski počinje da se obraća pažnja i uvode mere za povećanje finansijske efikasnosti 

· Postoje dobri preduslovi za vođenje validne obrazovne statistike (postoji duga tradicija prikupljanja, obrade i analize statističkih podataka, razvijena infrastruktura, obučeni kadar, tehnička podrška i pravna regulativa)


	Dostupnost i pravednost osnovnog obrazovanja 

· Iako je pre 50 godina Ustavom uvedeno obavezno besplatno osnovno školovanje, još uvek veliki procenat građana (oko 22%, Popis, 2002) nema završenu osnovnu školu
· Mreža obrazovnih institucija za osnovno obrazovanje je dovoljno razvijena, ali nije usaglašena sa brojnim velikim promenama u okruženju (demografskim, privrednim, ekonomskim, socijalnim) i postoji urgentna potreba za pažljivom optimalizacijom te mreže, uz uzimanje u obzir svih relevantnih karakteristika u lokalnoj sredini.

· Korektivni mehanizmi mreže su slabo razvijeni: domovi za učenike osnovne škole ne postoje (čak i tamo gde bi u izvesnoj meri bilo opravdano postojanje stalnih ili povremenih i privremenih domova, prevoz učenika nije adekvatno uređen (nema školskih autobusa)

· Započeta racionalizacija umesto optimalizacije mreže škola u saglasnosti sa lokalnim specifičnostima. Škole različitih tipova imaju potpuno različite karakteristike i probleme i potrebno je njihove slučajeve rešavati odvojeno. Zatvaranje malih škola je pogubno za razvoj Srbije i dostupnost obrazovanja deci. U MPS se paraleleno radi na nekoliko „kanala“ oko mreže škola, a te aktivnosti nisu međusobno povezane i usklađene. Škole/opštine dobile dopis da racionalizuju mrežu škola (jesen 2011), a da pri tome nemaju kapaciteta da to učine (nisu osposobljeni, nisu dati kriterijumi, ne uzimaju se u obzir svi parametri itd) 

· Nisu sva deca obuhvaćena OŠ, posebno manji obuhvat učenika iz seoskih, siromašnih i drugih osetljivih kategorija (nejednaka dostupnost učenicima).

· Ne postoji tačan i precizan podatak o osipanju (nema istraživanja). Veliko osipanje učenika u OŠ (procene da je oko 15%), ne ulaze sva deca u OO, posle 5. razreda osipaju se učenici iz osetljivih kategorija (seoska, siromašna deca, deca sa smetnjama i teškoćama u razvoju, romska i vlaška deca) 
· Pored preduslova, postoje veoma ozbiljni sistemski problemi u vođenju obrazovne statistike: brojni problemi sa indikatorima (nedostatak nekih važnih indikatora, nedorađen sistem parametara koji se prate, nekompatibilnost sa međunarodnom obrazovnom statistikom); mnogo problema sa podacima koji se prikupljaju (nepostojanje nekih podataka, nesaglasnost podataka iz različitih izvora o istom parametru, nedovoljna raščlanjenost podataka, ponekada nedovoljna statistička dubina podataka, jer postoje samo podaci na republičkom nivou ili nivou okruga/školskih uprava, nedostatak kontrole kvaliteta podataka koji se prikupljaju, nedostatak analiza prikupljenih podataka); postoji neadekvatno izvlačenje zaključaka iz raspoloživih podataka i nedovoljno brzo unošenje novina u sistem

· Neusaglašenost izvora statističkih podataka (koliko izvora toliko podataka: npr. stopa završavanja OŠ po MPS oko 98-99%, RZS oko 94%), ne prati se kohorta i ne zna se šta se dešava sa detetom kada napusti određenu školu (kada uzme ispisnicu škola mu gubi trag)

· Nisu razvijeni mehanizmi i mere posebne podrške deci iz osetljivih grupa da ne prekidaju školovanje (stipendije, domovi, plaćanje putnih troškova do škole, obezbeđivanje uslova za vežbanje i rad u školi, npr. muzičkih instrumenata, i sl).

Kvalitet i efikasnost osnovnog obrazovanja 

Kvalitet uslova

· Škole na selu (male škole, isturena odljenja) su u prilično lošem stanju - zgrade, infrastruktura, nameštaj, oprema, didaktička sredstva 

· Veliki broj škola traži popravljanje fizičkih uslova (npr. 50% škola u RS nema toalet na ispiranje, četvrtina škola zrela za rekonstrukciju, škole starije od 100 godina traže dodatnu brigu, itd)

· Generalno potrebno popravljanje uslova u školama, opreme, nabavke instruktivnih materijala, didaktičkih sredstava, knjiga za biblioteke (posebno manjka metodički i priručni materijal za nastavnike, kao i šira literatura za učenike, rečnici, enciklopedije i sl.) 

· Oko opremljenosti škola računarima – različiti problemi: nedostatak IT opreme i Internet veze u brojnim školama; u nekim školama računare koristi menadžment škole, ali se ne koriste u nastavi; neke škole zatrpane računarima, koji  se zbog predavačke metode rada ili IT neobučenosti nastavnika  malo koriste direktno u nastavi;  

· Uslovi po školama (od fizičkih, do opreme) se ne gledaju formalno, a ne iz ugle adekvatnosti za realizaciju aktivne nastave/učenja
Kvalitet procesa nastave/učenja

· Dominira predavačka  metoda, a premala je zastupljenost aktivnog učenja, idvidualizirane nastave i ostalih nastavnih oblika i metoda koje omogućuju veće učešće učenika u nastavnom procesu, koji razvijaju više mentalne procese i motivaciju za učenje i osposobljavaju učenika za samostalan rad, istraživanje i učenje 

· Zbog racionalnosti, smanjivan broj odeljenja, što ima negativne efekte na pedagošku efikasnost (prevelik broj učenika u odeljenju je prepreka za primenu modernih oblika rada i za primenu inkluzivne nastave)
· Aktuelni nastavni planovi su bez mogućnosti bilo kakvog izbora od strane učenika i škola. Koncept izborne nastave nije razrađen niti dobro postavljen
· Programi još uvek pisani kao liste tema, sadržaja; mala povezanost među predmetima; nastavni program je nefleksibilan, preobiman i krut; stalni pritisak novih sadržaja da postanu školski predmeti (ekološko, seksološko obrazovanje, itd)

· Neke umetničke discipline (drama, balet, film, kreativne industrije, dizajn) nisu uključene u program, ne javljaju se ni kao sadržaj ni kao metod rada u nastavnoj ili vannastavnoj delatnosti 

· Nefleksibilnost planova i programa, potpuno jednako se sprovode i vodi administracija u velikim školma sa velikim brojem učenika u razredu i u kombinovanim odeljenjima

· Na učiteljskim fakultetima ne uči se (ni u obaveznim, ni izbornim predmetima)  ništa o specifičnom radu u kombinovanim odeljenjima i malim školama
· Proveravanje i ocenjivanje učenika zasnovano na reprodukciji učenoga, nedovoljna transparentnost ocena, često bez jasnih kriterijuma

· Potrebno unapređivanje kvaliteta školskih udžbenika ali na osnovu jasnih profesionalnih standarda
· Usvojeni standardi kvaliteta udžbenika nisu dobri, potrebno ih je menjati
· Otvoren  problem kako da politika podele besplatnih udžbenika ne ugrozi pedagošku efikasnost
· Nastavnici nisu obučeni za selekciju, korišćenje, evaluiranje i stvaranje udžbenika i instruktivnih materijala. 

· Retko gde se drži dopunska i dodatna nastava, čime su učenici znatno više upućeni na privatne časove 
· Ne postoji veza između vannastavnih i nastavnih aktivnosti (npr. na nastavama u prirodi malo se školskog sadržaja povezuje sa životnim, svakodnevnim, ti odlasci više turistički odmor, nego što su edukativne)

· Delatnost škole svedena na nastavne aktivnosti, vannastavne se veoma retko realizuju, uz to i ono što ima uglavnom se plaća, što je roditeljima opterećenje, i ne postoji provera kvaliteta programa koji se nude niti obučenosti kadra za njihovu realizaciju sa učenicima

· Škole najčešće rade u dve smene što ne ostavlja ni vremena, ni prostora za ostale aktivnosti u školi

· Karijerno vođenje učenika nije razvijeno, niti uklopljeno u redovne školske delatnosti
· Neadekvatna obučenost nastavnika za savremeni koncept učenja/nastave i realizaciju postavljenih ciljeva i standarda
· Nedostaje sveobuhvatna valjana koncepcija inicijalnog obrazovanja nastavnika, koja podrazumeva kvalitetnu selekciju budućih nastavnika, njihovo stipendiranje, kvalitetan mentorski rad i stalno praćenje  

· Neadekvatno inicijalno obrazovanje nastavnika (neujednačen kvalitet obuke studenata budućih nastavnika na fakultetima, slabiji studenti idu na nastavničke smerove na fakultetima, malo praktičnog rada, nedovoljno psiholoških znanja za rad sa učenicima OŠ uzrasta, nepostojanje obuke za savetovanje itd)

· Koncept usavršavanja nastavnika je problematičan: akcenat je na ulazu (prikupljanju poena od seminara) a ne na izlazu (efikasnoj primeni naučenoga u praksi). Nije razvijen koncept profesionalnog razvoja nastavnika (v. Pešikan, Antić, Marinković, 2010). Finansiranje usavršavanja nastavnika nije rešeno

· Nisu realizovana zakonska rešenja za napredovanje i prateća finansiranja nastavnika (a ona bi mogla biti dobra i stručna i materijalna motivacija nastavnika)  

· Veoma često nastavnici svoju radnu nedelju svode samo na držanje časova nastave

· U manjim sredinama ponegde nedostaju nastavnici matematike, engleskog jezika i muzičkog
· Instruktivno–pedagoški uvid, nadzor i savetodavni rad u školama ne postoji 

· Izgubila se kulturna uloga škole, nije dobar položaj i uloga umetničkih sadržaja u OŠ, što ima za posledicu da kroz osnovno obrazovanje učenici ne razviju bazične kulturne potrebe i navike (Cvjetičanin, 2010; Mrđa, 2011)
Kvalitet rezultata, efekata

· Nezadovoljavajući nivo znanja i kompetencija sa kojima učenici izlaze iz škole, nedovoljno su pripremljeni za dalje školovanje i za život  (niska postignuća na nacionalnim i međunarodnim testiranjima
· Način vrednovanja rezultata rada nastavnika je destimulativan, jer istu platu primaju i oni koji se radom i rezultatima ističu i oni koji nemaju nikakvih rezultata Učenička motivacija za učenje i intelektualni rad veoma niska

· Zapostavljena vaspitna uloga škole Dosta problematični stavovi, sistem vrednosti (npr. ne razviju pozitivan odnos prema radu), uzori, način trošenja slobodnog vremena
· Problemi sa obrazovnom statistikom,adekvatnim redovnim praćenjem ključnih indikatora – pokazatelja stanja u sistemu osnovnog obrazovanja
· Evaluacija prvih koraka u uvođenju inkluzije ukazuje na brojne probleme
Razvoj škole kao institucije 

· Retke su kulturne i javne delatnosti škola (književne večeri, koncerti, promocije knjiga, izložbe,humanitarne akcije, volonterstvo, zaštita čovekove sredine, itd) u lokalnoj sredini

· Atmosfera u školi generalno nije dobra (loša uzajamna komunikacija, povremeno nasilje, zloupotrebe položaja)
· Neadekvatna saradnja škole i porodice. Nije koncepcijski rešeno (v. Polovina, 2008), a nisu razvijeni ni mehanizmi za motivisanje roditelja za rad i razvoj škole i školskih aktivnosti

· Nedostaje saradnja škole i različitih kulturnih institucija (postoje u školskim planovima posete nekoj od kulturnih institucija, ali ne postoji planirana, osmišljena saradnja sa utvrđenim programom, ciljevima i načinima rada. Rezultati istraživanja pokazuju da lokalne samouprave ne prepoznaju mogućnosti saradnje škola i institucija kulture. 

· Škole nemaju vlastiti prepoznatljiv identitet
· Slaba saradnja među školama u lokalnoj sredini ili regionu
· U nomenklaturi zanimanja kod nas ne postoji zanimanje nastavnik, a posebno ne postoje zanimanja kakva se sreću u evropskim zemljama, kao što su nastavnik drame, nastavnik drame i plesa, nastavnik igre i slobodnog vremena, i slično (Kaličanin, 2010). 
· Ne postoji profesionalno udruženje nastavnika koje brine o relevantnim profesionalnim pitanjima i koje bi sarađivalo sa brojnim evropskim udruženjima nastavnika
Veza osnovnog obrazovanja sa drugim obrazovnim podsistemima
· Neusklađenost mera, programa, aktivnosti između predškolskog i OŠ nivoa (npr. učitelji se ljute što vaspitači opismenjavaju decu; programi u PPP „ukradeni“ iz i razreda, skolarizacija rada u PPP itd.)

· Nedostaje praćenje dece pri prelasku iz OŠ u SŠ

· Na nastavničkim fakultetima ne dobijaju adekvatno obrazovanje za rad u praksi

· Hospitovanje za nastavu pojedinih predmeta se ne vrši na fakultetima, već u ZUOV, što pravi „usko grlo“ i snižava nivo kvaliteta praćenja i polaganja stručnih ispita (posebno psihološko-pedagoške obučenosti) 



	MOGUĆNOSTI:
	PRETNjE:

	· Postojanje svesti i izražen stav pojedinih društvenih grupa da je obrazovanje važan razvojni resurs dugoročnog razvoja Srbije i potrebi da se postigne saglasnost na nacionalnom nivou da je obrazovanje jedan od prioriteta u razvoju zemlje.

· Projekcija ekonomskog razvoja u narednoj deceniji koja vidi inovacije i inovativnost kao centralni privredni pokretač. A inovacije mogu da naprave: znanje i kreativnost, fleksibilnost u mišljenju, tolerancija na različitost, otvorenost uma, sposobnost rešavanja problema, povezivanje školskih i životnih znanja i umenja, efikasna saradnja sa drugima i sposobnost jasne i pozitivne komunikacije, što se ne može naučiti tek na univerzitetu već postepeno razvijati kroz celokupno školovanje
· Spajanje Ministarstva nauke sa Ministarstvom obrazovanja što može biti prilika da se bolje i racionalnije urede međusobni odnosi i saradnja preduniverzitetskog i univerzitetsog obrazovanja i nauke (npr. odnosa fakulteta koji školuju nastavnike i škola, dogovor oko potreba prakse, oko dodatnih edukacija, promena programa na fakultetu, vrednovanja obrazovanja i rada nastavnika i sl)

· Postojanje reformskih nastojanja u obrazovanju, (iako nema potrebnog  kontinuiteta i efikasnosti)  Postojanje donatorskih sredstava i fondova (npr. IPA fond) što može omogućiti rad na promenama u osnovnom obrazovanju i šire
· Razvijeni su različiti standardi i obrazovne politike na nivou EU koji mogu da posluže kao oslonci za celovitu reformu sistema obrazovanja u Srbiji i otvoreni su brojni kanali za komunikaciju sa zemljama-članicama EU
· Dinamizirati saradnju sa međunarodnim organizacijama (UNESCO, OECD, FAO, UNDP, Savet Evrope, itd) i iskoristiti postojeće mogućnosti za saradnju (npr. preko Nacionalne komisije za saradnju sa UNESKO veoma malo projekata iz obrazovanja i nauke se realizuje, jedino zaštita kulturne baštine se sprovodi) 
· Sve se više insistira na korporativnoj odgovornosti preduzeća što može biti mehanizam za uvođenje kompenzatornih i podsticajnih mera u obrazovanju (npr. obezbeđivanje prevoza ili sredstava za prevoz i smeštaj učenika koji žive udaljeno od škole; fondacije za davanje stipendija i nagrada dobrim učenicima; uređenje i opremanje škola i učeničkih internata; plaćanje učenicima pohađanja neformalnih vidova obrazovanja – kampovi, letnje škole, razmene učenika, učenje stranih jezika, posete naučnim, kulturnim i obrazovnim institucijama u zemlji i van nje itd)

· Da se poreskom politikom utiče na proširivanje politike društeno odgovornog ponašanja preduzeća i time stimulisati ulaganje u škole i obrazovanje učenika (izgradnja, opremu, dečje ekskurzije, letnje i zimske škole, odlaske na takmičenja, davanje stipendija, nagrada, itd),  uključiti se u međunarodne programe koji pomažu rešavanje ovog problema, kao npr. “Principi poslovne politike i dečja prava”, UNICEF (zvanično projekat kreće novembra 2011)
· Jačanje aktivnosti udruženja seoskih učitelja, kao način da se popune beline u tretmanu ozbiljnog pitanja obrazovanja na selu
· Mogućnost saradnje sa sportskim centrima i organizacijama (sva deca da mogu preko škole da nauče da plivaju, klizaju, skijaju)

· Mogućnost saradnje sa institucijama kulture, koje sve više postaju svesne potreba za razvojem svoje edukativne funkcije, specifične obuke svog kadra, razvoja i akreditacije edukativnih programa

· Uvremenjena izrada strategija kulture i obrazovanja, pa se mere saradnje mogu bolje koordinisati i sprovesti 

· Ispunjavanje uslova za prijem RS u EU, zahtevi za harmonizaciju naše normativne regulative sa evropskom – što je podsticaj da se realizuju mere koje su u duhu evropskih (npr. oko povećanja socijalne inkluzije, obuhavata dece predškolskim vaspitanjem i obrazovanjem 
· Pošto EU nema jedinstvenu obrazovnu politiku već ostvaruje veliki broj zajedničkih i uskalađenih projekata moguće je uključivanje u projekte  koji su korisni za razvoj obrazovanja u Srbiji
· U koncepciji izrade strategije obrazovanja prepoznata neophodnost celovitog razmatranja obrazovanja, od predškolskog vaspitanja i obrzaovanja do doktorskih studija i doživotnog učenja
· Prepoznata je neophodnost saradnje resornih ministarstava i institucija odgovornih za različite domene razvoja. Prepoznata je potreba integracije aktivnosti i saradnje kulture, sporta i omladine,  zdravstva, socijalnog staranja i drugih delatnosti sa obrazovanjem radi efikasnijeg ostvarivanja programa svih resora i ušteda i energije i materijalnih sredstava 
· Iskoristiti opšte nezadovoljstvo građana stanjem u obrazovanju tako da se postigne konsenzus oko potrebe i pravca promena u obrazovanju u RS (npr. delovanje u okviru javnih rasprava o strategiji i sl)
· Vreme predstojećih izbora iskoristiti da se senzitiviziraju političke partije za važnost dobrog i kvalitetnog obrazovanja u RS u kontekstu rasprava kuda ide Srbija i koji nacrt razvoja izabrati i slediti u narednom periodu

	· Ukupna ulaganja Srbije za prosvetu, istraživanje i razvoj u obrazovanju su ispod proseka EU u relativnom odnosu
(3,5% BDP, naspram oko 6% u zemljama OECD), a pogotovu u apsolutnom smislu u odnosu na nominalni iznos BDP razvijenih zemalja. Pored toga, najveći deo ide za plate zaposlenih.

· Opšte siromaštvo u zemlji, produbljivanje razlika (oštrine i dubine siromaštva) između sela i grada, ugroženost porodica sa decom je ozbiljna pretnja i velika prepreka za bilo kakvu reformu obrazovanja koja nije kozmetička i kratkoročna
· Glavno finansiranje obrazovanje je iz budžeta, nema privatnih i drugih izvora finansiranja (iz privrede i sl).

· Česte političke promene a sa njima i nedostatak kontinuiteta u sprovođenju neophodnih promena u obrazovanju. 
· Brojne promene u pravcu demokratizacije, decentralizacije, depolitizacije, podizanja kvaliteta, efikasnosti i pravednosti obrazovanja su nesistemtaske, parcijalne, a one  koje su bile pokrenute imale su  rezultat daleko manji od planiranog.  

· Problematičan, a čini se i dominantan,  sistem vrednosti u društvu koji znanje, nauku i kulturu, prilježan i naporan rad ne vidi kao vrednosti koje doprinose društvenom razvoju. 

· Nedovoljna i neadekvatna povezanost i usaglašenost institucija i pojedinaca u okviru sistema obrazovanja (Ministarstvo i njegove školske uprave, Nacionalni prosvetni saveti, ZUOV, ZVO, instituti koji se bave obrazovanjem, Univerzitet, nastavnički fakulteti, strukovna društva)  

· Uticaji trenutne, dnevne politike na obrazovanje i odluke koje se u njemu donose (npr. mešanje politike u udžbenike, u nastavu istorije, i sl)
· Nedostatak integrisanog informacionog sistema u obrazovanju, problemi s apostojećom obrazovnom statistikom 

· Ne postoji celovit koncept profesionalnog razvoja nastavnika u Srbiji 

· Nepostojanje različitih dovoljno razvijenih društvenih mehanizama za povećanje obuhvata dece iz osetljivih grupa 

· Nedovoljna, ali i nekritička implementacija pozitivnih iskustava drugih obrazovnih sistema

· Nezgodno vreme za ozbiljnije zahvate u obrazovanju, međunrodna kriza, država opterećena zaduženošću, malim BDP, stalnim  budžetskim  deficitom i mnogobrojnim drugim problemima 
· Početak primena Strategije se očekuje od početka 2012. godine u neposredno predizborno i neposredno postizborno vereme koje se po tradiciji  odlikuje političkom nestabilnošću i političkim dogovorima, nekada nagodbama, koje ne idu uvek u prilog razvoju obrazovanja
· Mogućnosti, ali i ozbiljne pretnje za pedagošku efikasnost sistema su: finansiranje per capita i decentralizacija obrazovanja (koja ako nije dobro promišljena može ugroziti funkcionisanje obrazovanja u zemlji)
· Neoslanjanje na istraživanja u obrazovanju u RS, ona nisu prepoznata kao jedan od prioriteta u razvoju nauke (uloga društvenih nauka)  u narednom periodu (v. Strategija razvoja nauke i tehnološkog razvoja u RS)
· Obrazovna politika u RS nije bazirana na znanju, istraživanju (knowledge-based  policymaking) što zahteva i valjana znanja i praćenje i evaluaciju da bi se odvijale reforme koje će služiti potrebama građana
· Nepostojanje tesne saradnje između istraživača, administrativaca, onih koji prave obrzovnu politiku, nastavnika i drugih praktičara koja je jedan od ključeva za realističan i uspešan razvoj obrazovnog sistema i dobrih mogućnosti za učenje (v. Ritva Jakku-Sihvonen & Hannele Niemi (eds.), Education as a Societal Contributor,  Peter Lang GmbH, Internationaler Verlag der Wissenschaften, Frankfurt am Main, 2007, u kojoj se objašnjavaju uzrosi uspeha Finske u obrazovanju)




Rastojanje između vizije i tekućeg stanja
Očito je da postoji priličan raskorak između vizije osnovnog obrazovanja i trenutnog stanja. Pitanje obuhvata dece i smanjivanja njihovog osipanja iz osnovne škole je lakše rešavati. Sistematskim pristupom baziranim na znanju, rezultatima istraživanja i ekspertskih analiza mogu se izraditi efikasne mere predupređivanja i popravljanja stanja u kome se nalazi OO. Kvalitet udžbenika i instruktivnih materijala je, takođe, moguće brzo i efikasno unaprediti, jer u oblasti koncepcije, analize i standarda kvaliteta udžbenika iammo veliki fundus teorijskih i praktičnih istraživačkih znanja i umenja.
Mnogo veći problem je popravljanje efekata osnovnog obrazovanja, podizanje kvaliteta znanja, umenja i kompetencija sa kojima učenici izlaze iz škole. Čak i kada imamo dobre i jasne standarde učeničkih postignuća iz svih predmeta, ostaje mnogo krupnih, međusobno tesno isprepletanih problema koje bi trebalo rešavati. Pre svega, to je pitanje obrazovanja nastavnika za rad sa učenicima (koncepta, programa, prakse, uvođenja u posao), a posebno osposobljavanje nastavnika za rad u duhu modernih koncepcija nastave i učenja (shvatanje prirode procesa učenja, novih uloga nastavnika i učenika, nužnih pedagoških implikacija teorijskih postavki, razvoj kompetencija evaluiranja kvaliteta nastave, umenja organizacije efikasne nastave, fokusiranje na učenje i one koji uče, kreiranje nastavnih situacija koje su podsticajne i olakšavaju učenje, izbor najefikasnijih metoda za ostvarivanje ciljeva na datom sadržaju, izbor kvalitetnih instruktivnih materijala i udžbenika, saradnja sa kolegama, praćenje i unapređivanje vlastite nastave). Pored profesionalizacije i dobre pripremljenosti nastavnika za rad, potrebno je stvoriti uslove u kojima će oni ta svoja znanja moći i da primene. Stvaranje uslova podrazumeva mnogo više od opremanja škola i odnosi se na brojne promene u okruženju škole i u samoj školi, od vrednosti, odnosa prema obrazovanju, do praktičnih procedura i načina rada koji će podržati primenu inovacija za koje spremamo nastavnike. 
Problem usaglašavanja našeg obrazovanja sa evropskim standardima i normama je, takođe, izazovan proces koji traži temeljno preispitivanje svrhe celine obrazovanja, ali i misija svakog njegovog dela. Dobro je da se ključna pitanja obrazovanja rešavaju holistički, za celinu od vrtića do doktorskih studija, a ne segmentirano po razredima ili ciklusima obrazovanja. Stalno praćenje, evaluiranje i popravljanje sistema je nužno, jer sve aktivnosti koje preduzimamo trebalo bi da su dugoročne i međusobno usklađene.

IV. Strategija dostizanja vizije
	Strategija  dostizanja vizije OO
	Obrazloženje

	Opšte 
	

	· Povećati sredstva koja se iz budžeta izdvajaju za obrazovanje

	Prosek izdvajanja zemalja OECD je 6%. Pojavljuju se različiti podaci, ali izgleda da je izdvajanje za obrazovanje u RS oko  4% BDP i nužno ga je povećati (posebno kada s eima apsolutni iznos na umu). Posebno što najveći deo (oko 98%) novca odlazi na plate zaposlenih. Za podizanje efikasnosti obrazovanja, njegovog kvaliteta i dostupnosti svoj deci nužno je uložiti dodatna sredstva.

	· Diversifikcija izvora sredstava 

	Potrebno je pored sredstava iz budžeta potražiti i dodatne izvore finansiranja za OO (uključivanje privatnog sektora, privrednog poslovnog sveta itd)

	· Obrazovanje bi trebalo da bude jedan od prioriteta za ulaganje u narednoj deceniji
	Zbog veoma ograničenih finansijskih sredstava kojima zemlja raspolaže moraju se pažljivo odrediti prioriteti za narednu deceniju, jer će od valjanosti izbora zavisiti budući razvoj zemlje. 

	· Veoma pažljiva decentralizacija u osnovnom obrazovanju

	Davanje autonomije školama, pre svega, u postizanju postavljenih standarda, izboru nastavnih metoda da bi se realizovali ciljevi, izgradnji vlastitog imidža škole, izboru direktora škole i izboru modusa saradnje sa lokalnom sredinom.


	· Vrlo pažljivo uvođenje finansiranja per capita 

	Neophodno je pažljivo razraditi mehanizme zaštite seoskih malih škola i škola u siromašnim opštinama, kao i finansiranje u slučajevima rada sa decom sa posebnim potrebama - u evropskim zemljama različito je rešeno, ali je odnos često 1:3 ili 1:4, tj. za jedno takvo dete u razredu traži  se ulaganje vremena, truda i finansiranja kao za 3 ili 4 deteta bez smetnji i teškoća. Uvesti finansiranje prvo na probnom uzorku, pa tek posle pilot-faze i provere u sistem u celini. Četvororazredne škole koje na osnovu analize treba da opstanu trebalo bi da budu izuzete od mehanizma finansiranja po učeniku.



	· Uvođenje stalnih istraživanja u obrazovanju i oblastima međuresorne saradnje (obrazovanje i kultura, obrazovanje i nauka, obrazovanje i finansije itd)
	Istraživanja iz oblasti obrazovanja i međuresorne saradnje trebalo bi da budu među prioritetima u naučnom razvoju RS u oblasti društvenih istraživanja. 

	· Ozbiljno rešavanje problema vođenja obrazovne statistike 
	· Postojeći način, zbog sistemskih problema koji postoje, ne može biti dobra osnova za vođenje obrazovne politike u Srbiji. Nije dovršen EIS sistem informacija MPS, a nisu ni obezbeđeni mehanizmi za redovno punjenje baze kvalitetnim pouzdanim podacima. Za sada nema načina da se obezbedi prikupljanje podataka i provera njihvog kvaliteta.

· Metodologija računanja i praćenja odabranih indikatora mora biti kompatibilna sa međunarodnim standardima, pre svega sa UOE definicijama i načinima vođenja indikatora

· Promene u obrazovnoj statistici morale bi se brže usaglašavati OS sa izmenama u pravnoj regulativi (novi Zakoni, izmene postojećih, praćenje indikatora za usvojene strategije i sl). Trebalo bi zvanično definisati na koji način i u kom roku se mora preći na neki novi način praćenja relevantnih podataka od kada se on pojavi u referentnim dokumentima (zakon, strategija, nacionalni ili međunarodni program, itd).

· Međusobni odnosi institucija koje vode obrazovnu statistiku nisu institucionalno definisani. Nije jasno podeljen posao između različitih institucija koje prikupljaju informacije o obrazovanju;  pored toga, pojavljuju se novi materijali koji imaju posledice na vođenje obrazovne statistike (Lista indikatora u obrazovanju, NPS), a nije predviđen način usaglašavanja sa RZS i MPS bazama i indikatorima. I u MPS i u RZS bi trebalo kadrovski ojačati odeljenje koje se bavi obrazovnom statistikom (u MPS je to jedna osoba, a u RZS 7 ljudi koji prate obrazovanje, kulturu i nauku). 


	· Redovna izrada izveštaja (praćenje indikatora) za međunarodne i nacionalne programe koje smo prihvatili programe
	· Precizno definisanje koja institucija i ko u njoj je zadužen za izradu izveštaja

· Definisane procedure i ritam slanja izveštaja

· Svaki od napravljenih izveštaja redovno prezentovati obrazovnoj (i šroj) javnosti, napraviti povremene interne publikacije sa pregledom stanja pokazatelja

· 

	· Promena medijskog odnosa prema obrazovanju
	Tražiti od medijskih kuća da imaju specijalizovane novinare koji će se obučiti za praćenja stanja u obrazovanju; da u medijima postoje rubrike/emisije posvećene obrazovnim temama gde će se pokretati pitanja i konstruktivne diskusije; da obrazovni program  ponovo dobije taj status na nacionalnoj televiziji; u MPS odrediti i edukovati (u inostranstvu) osobu za komunikaciju sa medijima i izveštavanje o obrazovanju.

	Specifično 
	

	· Optimalizacija mreže škola
	· Nužna je optimalizacija mreže osnovnih škola koja će garantovati ostvarivanje prava na obrazovanje svih kategorija stanovništva i koja će biti ekonomski najracionalnija. Zbog heterogene morfologije osnovnih škola nema mogućnosti za donošenje jedinstvenih mera o mreži u celini, jer su problemi pojedinih kategorija škola vrlo različiti i mere za optimalizaciju moraju se donositi strogo u zavisnosti od lokalnih specifičnosti, a ne na osnovu republičkih proseka.

· Razvijati korektivne mehanizme mreže: postojanje stalnih ili povremenih i privremenih domova za učenike osnovne škole i obezbeđivanje prevoza za učenike (uvođenje školskih autobusa ili plaćanje prevoza učenicima).
· Specijalne osnovne škole treba zadržati samo za one kategorije dece za koje su neophodne. Sve ostale trebalo bi da se ukinu u skladu sa realizacijom politike inkluzivnog obrazovanja.

· Škole za osnovno obrazovanje odraslih trebalo bi ukinuti i tu funkciju preneti na redovne osnovne škole u skladu sa koncepcijom proširene delatnosti škola i sa koncepcijom funkcionalnog osnovnog obrazovanja odraslih



	· Potpuni obuhvat dece osnovnim obrazovanjem
	· Obuhvat dece PPP se mora povećavati do skoro 100% (87.82% je u 2009/10, broj je računat u odnosu na broj živorođene dece, RZS, 2010) jer je najveće osipanje dece iz osetljivih kategorija kojima je priprema za školu  najpotrebnija. 

· Ne polaze sva deca u osnovnu školu, oko 5% ne uđe u sistem. Angažovanjem školskih uprava MPS i lokalnih sredina (npr. učitelja u seoskim školama) trebalo bi na terenu utvrditi koja deca ne polaze u školu i kako ih uključiti u sistem

· Smanjenje osipanja dece iz OŠ ispod 5%

· Procene stručnjaka su da oko 15% dece u generaciji ne završava OŠ (5% ne uđe u sistem, a oko 10% napusti školovanje). Zbog povećanja socijalne inkluzije neophodno je ovaj broj smanjiti ispod 5%. renutno je obuhvat 

· Neophodno je uraditi istraživanje osipanja učenika iz OŠ (iz kojih kategorija dece, kojih regiona, koji su glavni uzroci osipanja)

	· Podizanje kvaliteta uslova u školama,  posebno seoskim školama, malim i isturenim odeljenjima

	· Uslovi u školama moraju biti dobri i za boravak učenika i za učenje. Svaka škola mora imati pristojne elementarne prostorne uslove za rad (obavezan toalet, tekuću vodu, struju), visok higijenski i bezbednosni nivo, minimalnu opremu za rad, Internet konekciju. Ako su loši uslovi škola ne može da bude autoritet učenicima, niti garant boljeg života. 

· Opremanje škola (kabineta, biblioteka, didaktičkih sredstava i učila) mora biti u funkciji načina rada u nastavi i zavisno od cilja koji želimo kroz nastavu/učenje da realizujemo

	· Praćenje i evaluacija uvođenje inkluzije u OŠ i dalja obuka nastavnog kadra za rad sa decom sa smetnjama i teškoćama u razvoju
	· Neophodan stalni monitoring načina sprovođenja inkluzije u OŠ, detektovanja ključnih problema i njihovog rešavanja u hodu

· Potrebno dodatno obrazovaje nastavnika za rad sa ovom kategorijom dece i saradnjom sa roditeljima

· Napraviti registar dece sa teškoćama i smetnjama u razvoju. Bez njega ne možemo dobiti podatke o obuhvatu dece sa smetnjama i teškoćama u razvoju ni PPP ni OŠ

	· Podizanje kvaliteta znanja i umenja koje deca stiču u OŠ
	· Usvaršavanje već postojećih standarda kvaliteta, definisanje onih standarda koji nedostaju,definisanje operacionalnih mera za primenu standarda kvaliteta 
· Usavršavanje kvaliteta programa za osnovno obrazovanje. 
· Mali proceant školskog gradiva da bude fleksibilan, prema lokalnim specifičnostima pravljen (ne veći od 10-15%)

· Planovi i programi da su dovoljno fleksibilni za primenu novih metoda rada (npr. zajednička realizacija nekih blokova nastave iz različitih predmeta)

· Uvesti dobro koncipiranu izbornu nastavu koja je pravljena prema potrebama i uslovima

· Planove i programe u kombinovanim odeljenjima primeriti uslovima 
· Sistematsko uvođenje modernijih metoda nastave/učenja (participativnih, interaktivnih i aktivnih metoda) i obuka nastavnika za njihovu primenu
· Koncept usavršavanja nastavnika mora biti popravljen u skladu sa preporukama urađenih analiza (prema koncepciji usavršavanja klasifikovanje programa, njihova provera, vođenje nastavnika u procesu usavršavanja, akcenat na primeni inovacija u praksi, itd) i uz to promene profesionalnih uloga nastavnika i vrednovanja njihovog rada

· Prilagođenost nastavnih i instruktivnih materijala i udžbenika novim metodama rada

· Redovni stručni nadzor i savetovanje stručnjaka koji su i sami obučeni za obrazovne inovacije

· Povećavanje saradnje nastavnika sa drugim kolegama i stručnom službom oko primena novina

· Uvođenje u OŠ novih načina vrednovanja kvaliteta procesa nastave

· Usklađivanje načina ocenjivanja sa novim nastavnim metodama

· Postepeno prelaziti na koncept profesionalnog razvoja nastavnika (celinu čini sistem inicijalnog obrazovanja i usavršavanja nastavnika, obrazovanje i praksa; napredovanje nastavnika a da ostane u nastavi; profesionalan autonomija, rad na unapređivanju nastave, osposobljenost za vrednovanje kvaliteta nastave/učenja; drugačija struktura radnog vremena) 

· Bolja  psihološko-pedagoško-metodička obuka na nastavničkim fakultetima

· Stalna saradnja sa matičnim fakultetima, sistem polaganja stručnih ispita vratiti na nastavničke fakultete

· Plansko i osmišljeno uvođenje savremenih infomacionih i komunikacionih tehnologija u OŠ: 
· opremanje škola računarima, Internet vezom

·  korišćenje prednosti ICT za realizaciju modernih oblika nastave/učenja

· Obuka  nastavnika za njihovu primenu
· Osposobljavanje učenika za samostalno praktično korišćenje elektronskih obrazovnih resursa
· Uvođenje novih načina ocenjivanja obrazovnih postignuća i efekata 

· Primena novih metoda ocenjivanja učenika zasnovanih na standardima postignuća 
· Način ocenjivanja učenika mora biti u skladu sa načinom nastave, mora odražavati više od uspešnosti reprodukcije gradiva

· Učeničke ocene moraju imati veću valjanost i pouzdanost.

· Završni ispit kao provera usvojenosti standarda postignuća

· Usavršavanje nacionalnog ispitivanja obrazovnih postignuća i dalje učešće u internacionalnim ispitivanjima obrazovnih postignuća, analiza ostvarenih rezultata u cilju povratnog delovanja na poboljšanje obrazovnog procesa

· Uvođenje eksternog vrednovanja škola 

· Primena mera za osposobljavanje škola za izradu školskog razvojnog plana
· Sistematska primena sistema za samovrednovanje škola
· Način ocenjivanja rada nastavnika i škola mora razlikovati one (škole i nastavnike) koji rade savesno, predano, dobro i postižu rezultate sa svojim učenicima od onih koji otaljavaju svoj posao. 
· Jačanje pedagoške savetodavne službe (po školskim upravama MPS)

· Pedagoški savetnici za svaki predmet bi trebalo da budu prisutni u školama kao pomoć i oslonac nastavnicima u procesu unapređivanja nastave/učenja, kao glavni agens unošenja obrazovnih novina i pedagoška konrola i nadzor. Racionalizacijom kadra u MPS ugroženo funkscionisanje ove službe.
· Pažljiv izbor i selekcija pedagoških savetnika (od najboljih nastavnika, dobar način komuniciranja sa nastavnicima, provera kvaliteta rada savetnika, praćenje obrzaovnih inovacija i stalno usavršavanje)

· Uvođenje savetnika za pedagoško-psihološku službu u školama (u školama je zaposlen samo jedan psiholog i/ili pedagog, potrebna im je pomoć u uvođenju u posao, podrška u toku rada i kontrola kvaliteta rada).

· Unapređivanje saradnje osnovne škole sa nastavnim fakultetima

· Osnovne škole kao vežbaonice za studente nastavničkih fakulteta, za realizaciju vežbi, obavljanje studentske prakse, izrade seminarskih radova, malih projekata, diplomskih, master i doktorskih teza;

· U osnovnim školama odabrati izuzetne nastavnike da budu mentori studentima nastavničkih fakulteta;

· Uvođenje staža za diplomirane studente na nastavničkim fakultetima, uz stručni nadzor i savetovanje;

· Uvođenje u nomenklaturu zanimanja zanimanje nastavnik;
· Plansko jačanje vaspitne uloge škole. 

· sam proces obrazovanja deluje vaspitno (npr. podsticanje samostalnosti, participacije učenika u procesu nastave/učenja, saradnje sa drugima, za timski rad, za preuzimanje odgovornosti, donošenje odluka, za prepoznavanje i pristupanje rešavanju problema)

· rad na opštoj atmosferi, etosu škole (unapređivanju međuljudskih odnosa unutar nastavničkog kolektiva, između učenika, učenika i nastavnika, nastavnika i uprave škole, strog odnos prema nasilju u školama) 
· zajedničko uspostavljanje i poštovanje etičkih standarda u školi (kašnjenje nastavnika i učenika, nedržanje časova ili skraćivanje nastave, ogroman broj izostanaka učenika iz škole bez ikakavih reperkusija, regule kojima se definiše ponašanje svih aktera u školi, itd)
· kroz vanastavne delatnosti se nude različiti modeli rada, saradnje i nudi mogućnost okupljanja dece oko škole i aktivnosti koje su razvojno podsticajne i stimulativne, a promovišu znanje i pozitivan odnos prema radu
· ekskurzije, nastava u prirodi ili rekreativna nastava kao prilike za bolje upoznavanje i izgradnju dobrih odnosa među učenicima i učenicima i anstravnicima
· Rad škole na izgradnji vlastitog prepoznatljivog identiteta i razvoju osećaja školske pripadnosti kod učenika i nastavnika

	· Razvoj i primena vannastavnih aktivnosti i njihovo povezivanje sa nastavnim delatnostima
	· Uvođenje jednosmenskog rada u školama gde god je to moguće, a u tako dobijenom prostoru i vremenu organizovanje diversifikovanih oblika kvalitetnih vannastavnih školskih delatnosti koje ne plaćaju učenici

· veliki broj razgranatih vannastavnih aktivnosti  dostupnih svoj deci; obaveze deteta da se u neki vid aktivnosti uključi, prema svojim preferencijama i mogućnostima

· nastavnici obavezni da koncipiraju i vode neke od tih aktivnosti, i/ili u saradnji sa drugim nastavnicima, osobama iz kulturnih, naučnih, obrazovnih, sportskih, zabavnih institucija, roditeljima, izuzetnim pojedincima iz sredine 

· na nivou škole organizovane brojne aktivnosti, po nekima je škola prepoznatljiva, razmena sa drugim školama u okrugu, opštini, regionu ili šire

· povezivanje aktivnosti na nastavnim i vannastavnim aktivnostima (preko vannastavnih aktivnosti može se osmišljavati učeno na časovima i pokazati mogućnosti povezivanja i primene učenoga u svakodnevnom životu

· podizanje kvaliteta ekskurzija, rekreativne i nastave u prirodi (primena koncepta aktivnog učenja u vanškolskim uslovima; planska osmišljena primena brojnih edukativnih aktivnosti ali u formi slobodnih i izbornih aktivnosti; priprema mesta gde deca odlaze, obuka lolanog kadra za realizaciju programa, aktivnosti uklopljene u ambijent i lokalne specifičnosti mesta gde deca borave.)



	· Razvijanje  saradnje škole i različitih kulturnih institucija 

	· Razvoj programa saradnje sa jasno definisanim i elaboriranim ciljevima, oblicima i sadržajem saradnje, kao i modelom praćenja i evaluacije kvaliteta i efekata saradnje. 

· Neophodno elaborirati oblike i vrste saradnje i razviti sve potporne mehanizme za njenu realizaciju (obuka i usavršavanje kadra u kulturnim institucijama, razvoj programa, uređenje prostora, priprema materijala itd).
· Postojanje različitih modusa saradnje škole i institucija kulture (deo nastavnog programa se realizuje u kulturnoj instituciji prema unapred pripremljenom planu; učenici se vode da vide deo programa kulturne institucije; razvoj zajedničkih programa koji razvijaju škola i kulturna institucija; gostovanja određenih kulturnih sadržaja i aktivnosti u školi);

· Ravnomerna regionalna distribucija umetnosti široj populaciji (posebno u seoskim područjima) uz pomoć obrazovnih resursa 



	· Razgranata saradnja osnovne škole sa drugim obrazovnim, kulturni i naučnim institucijama i organizacijama
	· Razlilite institucije kao resursi za vaspitno-obrazovni rad

· Učenici upoznaju različite institucije, njihove delatnosti i funkcije, što je prilika za osmišljavanje mnogih sadrćaja koje uče u školi

· Podizanje opšte kulture kod učenika, razvoj kulturnih potreba i navika 

· Saradnja i povezivanje sa dečjim kulturnim, obrazovnim i sportskim organizacijama (npr. dečjim kulturnim centrima, organizacijama izviđača, planinara, pozorišnim, muzičkim, baletskim grupama, itd);

· Organizovanje i/ili saradnja i uključivanje učenika u prirodnjačke i druge vrste letnjih škola i kampova (npr. ekološki, sportski, umetnički)

· Saradnja i uključivanje u aktivnosti različitih umetničkih kolonija, starih zanata, aktivnosti kreativih industrija i očuvanja baštine.



	· Razvoj saradnje škole sa lokalnom sredinom
	· Korišćenje lokalnih resursa u vaspitno-obrazovne svrhe

· Plansko uključivanje učenika u život vlastite zajednice (kroz to bolje shvataju sredinu u kojoj žive, razvijaju participaciju, svest o društvenoj odgovornosti građana, solidarnost, različite socijalne kompetencije i zdrave stilove života)

· Briga lokalne zajednice o školama, zainteresovanost za kvalitet obrazovanja dece i mladih 

· školski odbori pored nadzorne da imaju i razvojnu ulogu, da podstiču školu i pomažu joj

· škola kao agens kulturnih, sportskih, zabavnih aktivnosti u lokalnoj sredini (škola kao pokretač i nosilac različitih aktivnosti okrenutih lokalnoj sredini)


V. Potrebna sredstva za ostvarivanje vizije
....
VI. Potrebne promene u okruženju OO

· Drugačija alokacija sredstava iz budžeta. Povećati sredstva koja se izdvajaju za obrazovanje. 
· Traženje dodatnih finansijskih sredstava, diversifikcija izvora sredstava namenjenih osnovnom obrazovanju (uključivanje privatnog sektora, privrednog poslovnog sveta itd)
· Obrazovanje i nauka bi, nesumnjivo, trebalo da budu prioriteti za ulaganje i razvoj u Srbiji u narednoj deceniji. Obrazovanje, nauka i kultura nisu ključni resori u državi (u pregovorima nakon izbora to su najčešće resori koji služe za „potkusurivanje” u partijskim dogovorima). Zbog veoma ograničenih finansijskih sredstava kojima zemlja raspolaže moraju se pažljivo odrediti prioriteti za narednu deceniju, jer će od valjanosti izbora zavisiti budući razvoj zemlje. 
· Menjanje postojećeg sistema vrednosti u zemlji. Situacija je mnogo ozbiljnija nego što na prvi pogled izgleda. Dugo je razaran pozitivan odnos prema radu, posebno u toku devedesetih godina prošlog veka gde su ratno profiterstvo, kriminal i siva ekonomija donosili brzu i laku zaradu. Već godinama se smanjuje upis učenika u gimnazije i na „teške”fakultete, dominantna je strategija biranja prečica i lakših opcija. Dugotrajan i naporan rad i ulaganje nisu nagrađeni ni u jednom segmentu društvenog života. Sistem vrednosti se ne menja lako, ni preko noći, ali, ukoliko bi se napravila lista pravih prioriteta i bila potkrepljena i finansijskim odvajanjem iz BDP, to bi brzo poslalo poruku građanima šta je važno i polako uticalo na promenu dominantnih vrednosti u zemlji. 
· Menjanje medijskog odnosa prema obrazovanju. Način na koji se tretira obrazovanje delom označava odnos medija prema ovoj temi (nije im ni važno ni interesantno), ali delom i nacionalni odnos prema obrazovanju (na nacionalnom kanalu uništen je obrazovni i dečji program, koji je 80-tih godina prošlog veka bio izuzetno gledan i veoma uticajan). Nedostaju nam dobro obučeni, specijalizovani novinari koji prate obrazovanje, konstruktivno umesto ekscesnog izveštavanja, izgradnja drugih kulturnih obrazaca, smanjivanje sadržaja i programa koji primitivizuju, promovišu pogrešne vrednosti (bizarnost, vulgarnost, glupost, kršenje svih etičkih normi, ružne i pogrešne obrasce komunikacije među ljudima).
· Uvođenje stalnih istraživanja u oblastima međuresorne saradnje (obrazovanje i kultura, obrazovanje i nauka, obrazovanje i finansije itd).
· Definisanje odnosa i modusa saradnje MPS i RZS za vođenje obrazovne statistike. Saradnja postoji i sada uglavnom na personalnom planu, ali ne u vidu definisanih odnosa i vidova saradnje, međusobne podele poslova i odgovornosti. U RZS bi trebalo kadrovski ojačati odeljenje koje se bavi obrazovnom, naučnom i kulturnom statistikom, jer je to preveliki posao za svega 7 ljudi, a nacionalno izuzetno važan. 
VII. Potrebne strateške relacije sa drugim sistemima

· Sa obrazovanjem odraslih i doživotnim učenjem:
· Briga oko preraslih osnovaca, onih koji su napustili osnovnu školu i potrebno je njihovo dopunsko obrazovanje;
· Saradnja sa projektima obrazovanja odraslih (npr. projekat Druga šansa);

· Doživotno obrazovanje trebalo bi da bude jedna od transferzalnih linija koja preseca sve obrazovne podsisteme. Temelji za buduće doživotno obrazovanje postavljaju se još u osnovnoj školi.
· Sa srednjim obrazovanjem:
· Oko male i velike mature, završnih ispita na kraju osnovne škole;
· Ostvarivanje kontinuiteta u razvoju karijernog vođenja od osnovne škole;

· Usklađivanje standarda obrazovanja za kraj osnovne i srednje škole;

· Sa nastavnim fakultetima:
· Osnovne škole kao vežbaonice za studente nastavničkih fakulteta, za realizaciju vežbi, obavljanje studentske prakse, izrade seminarskih radova, malih projekata, diplomskih, master i doktorskih teza;

· U osnovnim školama odabrati izuzetne nastavnike da budu mentori studentima nastavničkih fakulteta;

· Uvođenje staža za diplomirane studente na nastavničkim fakultetima, uz stručni nadzor i savetovanje;

· Uvođenje u nomenklaturu zanimanja zanimanje nastavnik; 
· Sa institucijama i organizacijama kulture

· Razvoj programa saradnje sa jasno definisanim i elaboriranim ciljevima, oblicima i sadržajem saradnje, kao i modelom praćenja i evaluacije kvaliteta i efekata saradnje. Moraju postojati programi koji se razvijaju i šire sa svakim novim kontaktom sa umetnošću, u školi ili instituciji kulture, tako da kako mladi napreduju kroz obrazovni sistem tako i njihov doživljaj umetnosti postaje širi, dublji i kompleksniji,  aumetnost postaje način obogaćivanja vlastitog života;

· Postojanje različitih modusa saradnje škole i institucija kulture (deo nastavnog programa se realizuje u kulturnoj instituciji prema unapred pripremljenom planu; učenici se vode da vide deo programa kulturne institucije; razvoj zajedničkih programa koji razvijaju škola i kulturna institucija; gostovanja određenih kulturnih sadržaja i aktivnosti u školi);
· Ravnomerna regionalna distribucija umetnosti široj populaciji (posebno u seoskim područjima) uz pomoć obrazovnih resursa (npr. uloga lokalne škole u stimulisanju umetničkih aktivnosti u ruralnim umetničkim kolonijama).
· Sa neformalnim oblicima obrazovanja

· Povezivanje sa Istaživačkom stanicom „Petnica” (realizacija programa u vreme raspusta, organizovaje namenskih poseta povodom obrade nekih tema koje se mogu integrisano obrađivati, upoznavanje sa disciplinama kao što je arheologija koja ukršta neka od školskih znanja);
· Saradnja i povezivanje sa dečjim kulturnim, obrazovnim i sportskim organizacijama (npr. dečjim kulturnim centrima, organizacijama izviđača, planinara, pozorišnim, muzičkim, baletskim grupama, itd);
· Saradnja i uključivanje u prirodnjačke i druge vrste letnjih škola i kampova (npr. ekološki, sportski, umetnički);
· Uključivanje škola u programe koji razvijaju aktivno učenje u vannastavnim okolnostima (npr. program Seoski obrazovni turizam, UNICEF & Ministartstvo ekonomije i regionalnog razvoja);

· Saradnja i uključivanje u aktivnosti različitih umetničkih kolonija, starih zanata, aktivnosti kreativih industrija i očuvanja baštine.
VIII. Ključne osnove za formulisanje strategije razvojaosnovnog obrazovanja
1. Pravci

2. Milenijumski ciljevi razvoja
3. DILS analiza IRA
4. Zakon o osnovama sistema obrazovnaja i vaspitanja u RS
5. Srbija 2020
6. Evropa 2020
7. Nacionalna strategija privrednog razvoja od 2006.do 2012.godine

8. Nacionalni plan akcija za decu

9. Strategija za smanjenje siromaštva u Srbiji; preporuke redovnih  izveštaja SSSS koje se odnose na obrazovanje
10. Nacionalna strategija za prevenciju i zaštitu dece od nasilja

11. Strategija za unapređivanje položaja Roma u Republici Srbiji

12. Nacionalna strategija za mlade

13. Strategija karijernog vođenja i savetovanja u Republici Srbiji

14. Strategija razvoja informacionog društva u Republici Srbiji do 2020. godine

15. Strategija razvoja zaštite mentalnog zdravlja

16. Strategija razvoja zdravlja mladih

Korišćene reference:

